Imamat 4 (BALI)\n1Ida Sang Hyang Widi Wasa masabda ring Dane Musa,\n2mangda kuar-uarang ring bangsa Israele ngeniang indik anake sane nenten nyelapang ngardi dosa malantaran ipun mamurug salah tunggal pituduh-pituduh Ida Sang Hyang Widi Wasa. Ipun patut ngamargiang pidabdab sane kadi asapuniki.\n3Yening anake sane ngardi dosa punika Pandita Agung, sane malantaran punika ngawinang bangsane makasami patut iwang, dane patut ngaturang banteng jagiran sane bajang sane tan paceda, katurang ring ayun Ida Sang Hyang Widi Wasa mangda dosannyane kampurayang.\n4Dane patut makta bantenge punika ring ajeng gapuran Kemah Linggih Ida Sang Hyang Widi Wasa. Dane patut ngambel tenggek bantenge punika, raris nampah bantenge punika irika ring ayun Ida Sang Hyang Widi Wasa.\n5Sasampune punika Sang Pandita Agung patut ngambil getih bantenge punika akedik kabakta ngranjing ring Kemah Linggih Ida Sang Hyang Widi Wasa.\n6Dane patut nyelebang jrijin tangan danene ring getihe punika tumuli kaketisang ping pitu marep ka kordene sane suci.\n7Sasampune punika dane patut ngolesang getihe punika akidik ring tanduk sane wenten ring bucu-bucun pasepan pamorboran menyan kastanggine sane wenten ring jeron Kemah Linggih Ida Sang Hyang Widi Wasa. Dane patut mriokang sisan getihe punika ring bongkol pamorboran aturane sane wenten ring gapuran Kemah Linggih Ida Sang Hyang Widi Wasa.\n8Saking bantenge punika dane patut ngambil muluk bantenge punika sami, muluk sane ngaput isin jejeronnyane,\n9muluk sane ring ginjelnyane miwah bagian ati sane pinih becika.\n10Sang pandita patut ngambil muluke punika tumuli kaborbor ring pamorboran aturane sakadi dane morbor muluk wewalungane sane katurang buat aturan karahayuan.\n11Nanging dane patut ngambil kulitnyane, dagingnyane makasami, tenggekipun, buntutipune miwah jejeronipune rauh ka bacinipune.\n12Punika sami raris kabakta ring jaban pakemahane, ring genah pangutangan abune, inggih punika genah sane sampun kasuciang, irika raris katunjel antuk saang.\n13Yening sane ngardi dosa ulihan nenten nyelapang punika bangsa Israel, malantaran ipun mamurug sinalih tunggil pituduh Ida Sang Hyang Widi Wasa,\n14tur sasampune dosane punika kuningin, pasamuane punika patut ngaturang banteng jagiran sane kantun bajang buat aturan panyupat dosa. Banteng jagiran punika patut kabakta ring ajeng Kemah Linggih Ida Sang Hyang Widi Wasa.\n15Parapamimpin pasamuane patut ngambel tenggek bantenge punika, tur bantenge raris katampah irika.\n16Sang Pandita Agung patut ngambil getih bantenge akedik, kabakta ngranjing ka jeroan Kemah Linggih Ida Sang Hyang Widi Wasa.\n17Irika dane patut nyelebang jrijin tangan danene ring getihe punika, sarwi ngetisang ping pitu marep ka korden penyelenge sane suci.\n18Dane patut taler ngolesang getihe punika akidik ring tanduk sane wenten ring bucu-bucun pamorboran menyan kastanggine, sane wenten ring jeroan Kemahe miwah sisan getihe punika kabriokang ring bongkol pamorboran aturane, sane wenten ring jaban Kemah Linggih Ida Sang Hyang Widi Wasa, ring arepan pamedale.\n19Sasampune punika dane patut ngambil muluknyane makasami raris kaborbor ring pamorboran aturane.\n20Caranipun pateh sakadi ngamargiang upacara ngaturang banteng jagirane buat aturan pangampuraning dosa. Kadi asapunika patutnya dane ngamargiang aturan pabuat dosan pasamuane, tur pasamuane jaga molih pangampura.\n21Sasampune punika dane patut makta bantenge punika ka jabaan pakemahane, raris katunjel irika, sakadi dane nunjel aturan banteng pabuat pangampuraning dosan danene ngraga. Kadi asapunika pulah-palihipun ngaturang aturan pabuat molih pangampuraning dosan pasamuane.\n22Menawita sane ngardi dosa ulihan nenten nyelapang punika sinalih tunggal saking sang pamrentahe, malantaran dane iwang mamurug salah tunggal pituduh Ida Sang Hyang Widi Wasa.\n23Kenginan sasampune punika kuningayang ring dane, dane digelis patut ngaturang kambing muani sane tan paceda buat pangampuraning dosan danene.\n24Dane patut ngambel tenggek kambinge punika, raris kambinge punika katampah ring sisi kaler pamorboran aturane, ring genah anake nampah wewalungan sane kanggen aturan maborbor.\n25Sang pandita patut nyelebang jrijin tangan danene ring getih wewalungane punika, tur kolesang ring tanduk sane wenten ring bucu-bucun pamorboran aturane, raris sisan getihe punika kabriokang ring bongkol pamorboran aturane.\n26Sasampune punika dane patut morbor muluk kambinge punika makasami ring pamorboran aturane, sakadi dane morbor muluk wewalungan sane katampah pabuat aturan karahayuan. Kadi asapunika patutnya sang pandita ngaturang aturan pabuat dosan satunggaling sang pamrentah, tur Ida Sang Hyang Widi Wasa ngampurayang dosan anake punika.\n27Yening sane ngardi dosa ulihan nenten nyelepang punika rakyat biasa, ipun iwang malantaran mamurug sinalih tunggal pituduh Ida Sang Hyang Widi Wasa,\n28sasampun dosanipune punika kuningin, ipun patut digelis ngaturang kambing asiki sane tan paceda.\n29Ipun patut ngambel tenggek kambinge punika, raris kambinge punika katampah ring sisi kaler pamorboran aturane.\n30Sang pandita patut nyelebang jrijin tangan danene ring getih wewalungane punika, raris kolesang ring tanduk-tanduk sane wenten ring bucu-bucun pamorboran aturane, tur sisan getihe punika kabriokang ring bongkol pamorboran aturane.\n31Sasampune punika dane patut ngamedalang muluknyane makasami, sakadi sane margiang dane pabuat aturan karahayuan. Muluke punika tumuli kaborbor ring pamorboran aturane, mangda ambunnyane ngledangin pakayunan Ida Sang Hyang Widi Wasa. Kadi asapunika patutnya sang pandita ngaturang aturan pabuat dosan satunggaling anak saking rakyate biasa, tur anake punika jaga molih pangampura saking Ida Sang Hyang Widi Wasa.\n32Yening sane kanggen aturan pabuat pangampuraning dosa punika biri-biri, biri-birine punika patutipun biri-biri sane tan paceda.\n33Anake punika patut ngisi tenggek biri-birine punika, raris biri-birine punika katampah ring sisi kaler pamorboran aturane, ring genah anake nampah wewalungan sane kanggen aturan maborbor.\n34Sang pandita patut nyelebang jrijin tangan danene ring getih wewalungane punika, raris kolesang ring tanduk sane wenten ring bucu-bucun pamorboran aturane punika, tur sisan getihe punika kabriokang ring bongkol pamorboran aturane.\n35Sasampune punika dane patut ngamedalang muluk wewalungane punika makasami, sakadi sane margiang dane marep ring wewalungan sane kanggen aturan karahayuan. Muluke punika patut kaborbor ring pamorboran aturane, sinarengan ring aturan rayunan sane katurang ring Ida Sang Hyang Widi Wasa. Kadi asapunika patutipun sang pandita ngaturang aturan pabuat dosan satunggaling anak, tur Ida Sang Hyang Widi Wasa pacang ngampurayang dosan anake punika.


Perang - kamus bahasa bali\nPerang tanahe apang aluh ngukur\nDivide the land to be easy to measure it\nPerang tuah lakar ngae sengsara\nWar is only make sorrowness\nIn Balinese: Tradisi perang tanding kabaos Gebug Ende.\nIn Balinese: Hotel puniki kaadegang ring genah Puputan Badung warsa 1906, inggih punika perang kantos telas rakyat Bali nglwana Belanda.\nIn Balinese: Perang Ukraina sareng Rusia puniki sampun wenten uling pidan.\nIn Balinese: Puniki ngawinang krama Ukraina merasa osah tur jerih antuk kawentenan perang sane nenten rered.\nIn Balinese: Wewidangan sane pinaka genah pengungsi patut nerima krama sane keni panyengkala antuk perang.\nIn Balinese: Kawéntenan perang sané mangkin ring Ēropa Timur indik Ukraina miwah Rusia nénten ja gatra sané pinih anyar, duaning perang sekadi puniki taler sampun naénang wénten duk warsa 2014 inggih punika Ukraina kaanggep silih tunggil pahan saking Rusia.\nIn Balinese: Daweg perang punika akeh wenten korban jiwa lan pengungsi sané masebar ring negara lianan.\nIn Balinese: Perang Ukraina teken Rusia ento ada 3 awananne, silih tunggil krana pemimpin Ukraina ane marencana magabung ajak NATO, ane jujukanga oli Amerika Serikat.\nIn Balinese: Silih tunggil prakara ane jani ento, perang negara Ukraina teken Rusia.\nIn Balinese: Sauningin iraga maka sami, wenten konflik sane rame anak ngarembugang perang Ukraina.\nIn Balinese: Sing makelone, timpal-timpalne mapitulung, ento makada siate rame sajan, tan bina perang di Kurusetra.\nIn Indonesian: Dia tak hanya menangkis, juga memukul, menendang, dan menggigit.\nIn English: Each human has hidden emotion, and by expressing it with war arts, such emotion would gradually diminish in a beautiful way.\nIn Balinese: Suud ja monto ngajak perang.\nIn Balinese: Ring kalih negara punika kawéntenan konflik utawi sane mangkin sampun dados perang.\nOther forms of "Perang"\ndum, pah, yuda\nSiat Sampian ring Samuan Tiga, Bedulu


PARARUDAN 29 BAN - “Unduk upacara buat netepang Harun - Bible Search\nPARARUDAN 28 PARARUDAN 30\nPidabdab indik nglinggihang Dane Harun miwah paraputran danene buat dados pandita\n1“Unduk upacara buat netepang Harun muah pianak-pianakne dadi pandita buat ngayahin Ulun, ento kene: Alihangja sampi muani ane enu bajang aukud muah biri-biri muani ane tan pacacad dadua. 2Gaenang adonan tepung terigu ane paling melaha, nanging eda isinina ragi. Adonane ento anggon roti ane misi lengis saitun, roti ane tusing misi lengis tur sisanne anggon roti biskuit ane kolesin lengis. 3Rotine ento wadahin kranjang tur aturang teken Ulun bareng-bareng teken ngaturang sampi jagiran muah biri-birine makadadua ento.\n4Ajak Harun muah pianak-pianakne mai ka ajeng Ulune ditu di kemahe. Ditu ia panjusang satinut teken upacarane. 5Sasubane keto, salukin Harun panganggon pandita, nah ento baju kemeja, epod, jubah ane ngangkebin epode, tabeng dada muah sabuk. 6Di sirahne salukin sorban, tur di sorbane ento tegulang tanda sucine ane misi sesuratan: Kasuciang pabuat Ida Sang Hyang Widi Wasa. 7Sasubane keto, jemakang lengis upacarane tur sriokang duur sirahne laut apuninja ia.\n8Laut kaukin pianak-pianakne apanga ia pada teka tur salukin ia suang-suang baju kemeja. 9Sabukin bangkiangne aji sabuk muah topongin sirahne. Aketo paileh upacarane buat netepang Harun muah pianak-pianakne. Ia muah katurunanne lakar dadi pandita ane ngayahin Ulun salawas-lawasne.\n10Sasubane keto, jemak sampi jagirane, aba ka arepan Kemah Sucine. Harun muah pianak-pianakne patut ngisi tenggek sampine ento. 11Suba keto sampi jagirane ento lautang tampah ditu di arep gapuran kemahe di ajeng Ulune. 12Getih sampine ento jemak abedik tur olesang baan jrijin liman kitane di tanduk-tanduk pamorboran aturane. Sisan getihe ento briokang di dasar pamorboran aturane. 13Suba keto alih sakancan muluk ane ngaput basangne, bagian atinne ane paling melaha, ginjelne makadadua muah muluk-muluk ane di ginjele ento, laut borbor di duur pamorboran aturane makadadi aturan teken Ulun. 14Nanging isin sampine ento, kulitne muah basang-basangne tunjel johang di jaban pakemahane. Ento aturan buat mrastayang dosan parapanditane.\n15Suba keto jemak biri-birine muani ento aukud, laut tunden Harun muah pianak-pianakne ngisi tenggekne. 16Laut tampah biri-birine ento, getihne briokang di tepin pamorborane makaileh. 17Pukang-pukangja biri-birine ento. Jejeronne muah batisne ane durian ento umbah, suba keto laut susunang di duur tenggek muah pukang-pukangan ane lenan. 18Suba keto tunjel isin biri-birine ento makaukud di duur pamorboran aturane, makadadi aturan rayunan. Bon aturane ento lakar ngledangin pakayunan Ulune.\n19Suba keto jemakja biri-biri ane muani buin aukud, ane lakar kanggon aturan, laut tunden Harun muah pianak-pianakne ngisi tenggekne. 20Tampah biri-birine ento tur jemak getihne abedik laut olesang di kuping Harunne di kenawan muah di kuping pianak-pianak Harun ane di kenawan, di inan limanne muah di inan batisne ane kenawan ajaka makejang. Sisan getihne briokang di sisin pamorboran aturane makaileh. 21Jemak getihne ane ada di pamorboran aturane abedik muah lengis upacara abedik, lantas ketisang sig Harun muah pianak-pianakne muah sig panganggonne. Majalaran buka keto Harun muah pianak-pianakne, aketo masih panganggonne kasuciang buat Ulun.\n22Jemak muluk biri-birine ento, ikutne ane mamuluk, muluk ane di basangne, apahan uli atinne ane paling melaha, ginjelne makadadua kayang mulukne, muah paane ane di kenawan. 23Jemak abesik uli sorohan-sorohan rotine uli kranjang rotine ane katurang teken Ulun. Abungkul ane misi lengis saitun, abungkul ane tusing misi lengis saitun, muah biskuit abesik. 24Makejang ento pejang di tlapakan liman Harune muah di tlapakan liman pianak-pianakne, apanga aturanga teken Ulun makadadi aturan ane istimewa. 25Suba keto, jemak rotine uli di limanne lautang tunjel di tongos pamorboran aturane, di duur aturan ane maborbor itunian makadadi aturan rayunan buat Ulun. Bon aturane ento lakar ngledangang pakayunan Ulune.\n26Suba keto alih tangkah biri-birine ento laut aturang makadadi aturan istimewa pabuat Ulun. Ento makadadi duman kitane.\n27Di nujune ada upacara netepang pandita, tangkah muah paan biri-birine ane kanggon upacara patut katurang teken Ulun makadadi aturan istimewa, tur kanehang pabuat parapanditane. 28Ene pidabdab Ulun ane tusing dadi kubah, dikalane ada uli di pantaran kaulan Ulune ngaturang aturan karahayuan teken Ulun. Tangkah muah paan biri-birine ane aturanga ento dadi pikolih parapanditane, ento ane makadadi aturan kaulan Ulune. Ulun ene Ida Sang Hyang Widi Wasa.\n29Yen Harun suba mati, panganggon kapanditane patut warisanga teken pianak-pianakne apanga ada anggona dikalane ia katetepang dadi pandita. 30Pianak Harune ane lakar nylediinin Harun dadi pandita, ane lakar macelep di Kemah Sucine buat mabakti teken Ulun di Tongos Ane Suci, ia patut nyaluk panganggonne ento pitung dina makelonne.\n31Alih isin biri-birine ane anggona sajeroning upacara netepang Harun muah pianak-pianakne dadi pandita, laut lebengin di Tongos Ane Suci. 32Isin biri-birine ento matimpal baan sisan-sisan rotine ane di kranjange patut daara teken Harun muah pianak-pianakne di arepan gapuran Kemah Sucine. 33Harun muah pianak-pianakne patut naar surudan aturan upacara panyupat dosane dugas iane katetepang dadi pandita. Tuah parapandita dogen ane dadi naar ento, sawireh dedaarane ento suci. 34Yen kanti ada be muah roti ane masisa kanti buin mani semengane, ento patut borbor makejang kanti telah, tur tusing pesan dadi daar, sawireh dedaarane ento suci.\n35Upacara panetepan pabuat Harun muah pianak-pianakne dadi pandita, patut kajalanang pitung dina makelonne, buka ane suba prentahang Ulun teken kita. 36Sabilang wai kita patut nampah sampi jagiran aukud anggon aturan panyupat dosa. Majalaran aturane ento pamorboran aturane ento kasuciang, sasubane keto pamorboran aturane ento patut siam kita baan lengis saitun apanga pamorborane ento suci. 37Jalanangja buka keto sabilang wai, pitung dina makelonne. Majalaran buka keto pamorboran aturane makaukud dadi suci. Nyenja wiadin apaja ane ngusud wiadin ngantug pamorboran aturane ento lakar sengkala baan kawisesan kasucian pamorboran aturane ento.”\nIndik aturan nyabran rahina\n38“Di masane ane lakar teka, sabilang dina patut ada aturan ane maborbor duur tongos morbor aturane ento, nah ento biri-biri ane mumur atiban duang ukud. 39Biri-biri ane aukud buat aturan semengane, tur ane aukud buat aturan sanjane. 40Dikalane ngaturang biri-birine ane malunan patut masih ada aturan tepung terigu ane paling melaha akilogram maulet aji lengis saitun tulen aliter. Sajaba ento aturang masih yeh anggur aliter. 41Panak biri-birine ane buin aukud ane katurang nuju sanjane, aturang bareng-bareng teken tepung terigu akilogram, lengis saitun masih aliter, tur yeh anggur masih aliter. Ento makejang aturan rayunan pabuat Ulun tur bonne ngledangang pakayunan Ulun. Ulun ene Ida Sang Hyang Widi Wasa. 42Saterusne buat sakayang-kayang aturan ane maborbor ane buka kene ane patut katurang di ayun Ulune di gapuran Kemah Sucine. Ditu Ulun lakar matemu teken kaulan Ulune tur masabda teken kita. 43Ditu Ulun lakar matemu teken bangsa Israel, tur caya gumilang malantaran rauh Ulune lakar nyuciang tongose ento. 44Ulun lakar nyuciang Kemah muah pamorboran aturane ento. Harun muah pianak-pianakne lakar anehang Ulun uli pantaran anake makejang, ia dadi pandita ane ngayahin Ulun. 45Ulun lakar jumeneng di tengah-tengah bangsa Israele tur dadi Widinnyane. 46Ia lakar pada nawang mungguing Ulun ene Ida Sang Hyang Widi Wasa Widinnyane ane ngamesuang ia uli di Mesir, apanga Ulun prasida jumeneng di pantarannyane. Ulun ene Sang Hyang Widi Wasa Widinnyane.”


Roma 2 (BALI)\n1Parasemeton, punapike semeton purun nepasin anak sane lianan? Santukan parasemeton sareng sami, yadiastun asapunapija linggih semetone, tan pacang mrasidayang maosang raga nenten iwang. Santukan yen semeton nibakang tetepasan ring anak lian, nanging semeton taler nglakonin paindikan sane pateh ring anake punika, sujatinne semeton nibakang tetepasan ring ragan semetone niri.\n2Iraga sampun pada uning mungguing Ida Sang Hyang Widi Wasa maraga adil, rikala Ida nibakang tetepasan Idane ring jadmane sane nglakonin paindikan-paindikan sane sakadi asapunika.\n3Nanging parasemeton, semeton nepasin anak sane nglakonin paindikan sane kadi asapunika, nanging semeton ngraga nglakonin indike punika. Punapike pitaenang semeton ragan semetone pacang mrasidayang luput saking tetepasan Ida Sang Hyang Widi Wasa?\n4Punapike semeton nyampahang kagungan sih pasuecan Idane, kasabaran lan kadarman Idane? Semeton sinah uning, mungguing Ida Sang Hyang Widi Wasa kalintang sueca ring semeton. Ida ledang nuntun semeton, mangda semeton prasida mabalik ka ayun Idane.\n5Nanging pepineh semetone jugul apunggung. Malantaran punika, semeton ngawinang sisip semetone sayan ngagengang, rikala rauh dauh Ida Sang Hyang Widi Wasa nibakang piduka miwah tetepasan Idane sane adil.\n6Santukan Ida Sang Hyang Widi Wasa pacang mapaica pangwales ring sakancan jadmane manut pakardinnyane suang-suang.\n7Pabuat anake sane teleb mapakardi ayu, sane ngulati kaluihan, kagungan miwah urip langgeng, Ida Sang Hyang Widi Wasa pacang mapaica urip langgeng ring ipun.\n8Nanging pabuat sakancan anake sane momo droaka miwah tungkas ring kapatutan, buat ninutin paindikan sane tan patut, Ida Sang Hyang Widi Wasa pacang bendu miwah nibakang piduka ring ipun.\n9Sakancan anake sane ngamargiang paindikan sane corah, pacang katibenin kasangsaran miwah kamewehan, pinih riin pisan anak Yahudi, kadi asapunika taler anake sane boya Yahudi.\n10Nanging Ida Sang Hyang Widi Wasa pacang mapaica kaluihan, kagungan miwah sutrepti rahayu ring sakancan anake sane mapakardi ayu, pinih riin pisan ring anak Yahudi, kadi asapunika taler ring anake sane boya Yahudi.\n11Santukan Ida Sang Hyang Widi Wasa nenten mapilih kasih nibakang tetepasan Idane ring anake suang-suang.\n12Anake sane boya Yahudi, ipun nenten maderbe Pidabdab Torat Dane Musa. Ipun pada madosa tur kasasar, saha ipun tan uning ring Pidabdab Torate punika. Nanging anak Yahudine, ipun maderbe Pidabdab Torat. Ipun pada madosa, tur jaga kukum manut Pidabdab Torate punika.\n13Santukan boyaja malantaran miragiang Pidabdab Torate punika anake kadameang pamantuka ring Ida Sang Hyang Widi Wasa, nanging wantah majalaran nglaksanayang saluiring sane kapituduh antuk Pidabdab Torate punika.\n14Anak sane boya Yahudi nenten ngagem Pidabdab Torat; nanging yen saking kembang manahipune niri ipun nglakonin saluiring sane kapituduh antuk Pidabdab Torate punika, manahipune niri sampun dados Pidabdab Torat pabuat dewekipune niri, yadiastun ipun tan ngagem Pidabdab Torate punika.\n15Laksananipune nyinahang, mungguing paindikan sane kapituduh antuk Pidabdab Torate punika sampun sinurat ring manahnyane. Kletegan manahnyane taler nyinahang, mungguing paindikane punika mula patut. Santukan pepinehnyane niri ring asapunapine ngiwangang, ring asapunapine matutang ipun.\n16Manut Orti Rahayu sane pidartayang tiang, indike punika pacang sinah mabukti, rikala sampun rauh dauhnya Ida Sang Hyang Widi Wasa jaga nibakang tetepasan ring sakancan paindikan sane kapingitang ring manah manusane malantaran Ida Hyang Yesus Kristus.\n17Sane mangkin sapunapike semeton? Semeton ngaranin ragan semetone anak Yahudi, semeton ngandelang Pidabdab Torat tur rumasa bungah sajeroning Ida Sang Hyang Widi Wasa;\n18semeton uning ring pakarsan Ida Sang Hyang Widi Wasa ngeniang indik sane patut margiang semeton, tur semeton sampun mlajahin Pidabdab Torate punika buat milih paindikan sane patut;\n19tur semeton andel ring raga, dados panuntun buat anake buta miwah suluh buat anake sane wenten ring petenge,\n20dados panguruk pabuat anake belog, tur dados guru pabuat anake sane kantun alit. Santukan semeton andel, mungguing sajeroning Pidabdab Torate punika, semeton polih kapradnyanan miwah kapatutan sane sampurna.\n21Semeton sampun nguruk anak lianan, punapi awinan semeton nenten nguruk ragan semetone niri? Semeton sane ngurukang: “Edaja mamaling!” Punapi awinanipun semeton ngraga mamaling?\n22Semeton maosang: “Edaja mamitra!” Punapi awinanipun semeton ngraga mamitra! Semeton geting ring saluiring arca-arca, punapike awinan semeton ngraga mamaling arca ring perhyangan-perhyangane?\n23Semeton nyumbungang raga, mungguing semeton ngagem pituduh Ida Sang Hyang Widi Wasa, punapike awinane semeton nyampahang Ida Sang Hyang Widi Wasa, malantaran semeton nungkasin pituduh Idane?\n24Manut kecap Cakepan Sucine: “Ih iba bangsa Yahudi, majalaran iba, bangsane ane tidong Yahudi nganistayang parab Ida Sang Hyang Widi Wasa.”\n25Yening semeton ninutin Pidabdab Torate, sunat semetone punika wenten pikenohipun; nanging yening semeton nenten ninutin Pidabdab Torate punika, sunat semetone tan wenten malih gunanipun.\n26Yening anak sane boya Yahudi sane nenten masunat punika ninutin daging Pidabdab Torate punika, punapike Ida Sang Hyang Widi Wasa nenten ngetang ipun sakadi anak sane masunat?\n27Duaning punika semeton anak Yahudi pacang katepasin antuk anak sane boya Yahudi. Santukan semeton tan satinut ring Pidabdab Torate, yadiastun semeton ngagem Pidabdab Torat sane sampun tinulis, tur semeton sampun masunat. Nanging anak sane boya Yahudi, ipun satinut ring Pidabdab Torate, yadiastun ring sekalanipun, ipun tan masunat.\n28Pamuputipun, sapasirake anak Yahudi sane sujati, sane sayuakti masunat? Anak Yahudi sane sujati, boyaja Yahudi ring sekala sane nyakala masunat.\n29Nanging anak Yahudi sane sujati, inggih punika anak sane angennyane Yahudi, sane sampun masunat sajeroning idep. Indike punika wantah pakaryan Roh Ida Sang Hyang Widi Wasa, boya sangkaning manut kecaping Torat. Anake punika pacang molih kapujian saking Ida Sang Hyang Widi Wasa, boya saking manusa.


1 Korintus 3 (BALI)\n1Parasemeton, sujatinipun tiang tan patut matur ring parasemeton sakadi marep ring anak sane sampun kalingganin antuk Roh Ida Sang Hyang Widi Wasa. Nanging patutipun tiang mabaos sakadi marep ring anak sane biasa ring jagate puniki, sane kantun madewek rare sajeroning kapracayan ring Ida Sang Kristus.\n2Punika awinanipun semeton aturin tiang susu, boya ajeng-ajengan biasa, santukan semeton durung mrasidayang ngeled. Tur rauh mangkin taler semeton durung mrasidayang,\n3santukan parisolah semetone kantun sakadi anake sane biasa ring jagate puniki. Ring pantaran semetone kantun wenten iri ati miwah ieg. Boyake paindikane punika sampun nyinahang, mungguing parisolah semetone tan bina ring parisolah anake sane biasa ring jagate puniki, sane urip nganutin indrian jagate?\n4Yen wenten ring pantaran semetone sane mabaos: “Tiang ene roang Paulus”, miwah sane tiosan mabaos: “Tiang maroang Apolos”, boyake paindikane punika sampun nyinahang, mungguing semeton maparisolah pateh sakadi sakancan anake sane biasa ring jagate puniki?\n5Sapasirake Apolos punika? Miwah sapasirake Paulus punika? Tiang puniki wantah parekan-parekan Ida Sang Hyang Widi Wasa sane nuntun semeton mangda semeton pracaya ring Ida Sang Hyang Widi Wasa. Tiang wantah ngamargiang ayah-ayahan, sane kapituduhang antuk Ida Sang Panembahan ring tiang suang-suang.\n6Tiang sane nandur, Apolos sane nyiram, nanging Ida Sang Hyang Widi Wasa sane numbuhang.\n7Anake sane nandur wiadin sane nyiram punika nenten penting. Sane penting wantah Ida Sang Hyang Widi Wasa, santukan Ida sane numbuhang tetandurane punika.\n8Sane nandur miwah sane nyiram punika pateh; benjangan Ida Sang Hyang Widi Wasa pacang ngicen ipun pikolih manut pakaryanipune suang-suang.\n9Tiang sareng sami puniki dados anak sane makarya sinarengan pabuat Ida Sang Hyang Widi Wasa, tur semeton puniki minakadi pategalan padruen Ida Sang Hyang Widi Wasa. Semeton taler minakadi wewangunan druen Ida Sang Hyang Widi Wasa.\n10Malantaran sih pasuecan Ida Sang Hyang Widi Wasa, sane kapaicayang ring tiang, tiang minakadi dados undagi sane pradnyan sane sampun masang dasar, raris anak tios nglanturang ngwangun wewangunane punika. Nanging anake sane jaga nglanturang wewangunane punika, ipun patut waspada sapunapi patutne ipun ngwangun.\n11Santukan Ida Sang Hyang Widi Wasa ngraga sampun mastiang, mungguing Ida Hyang Yesus kewanten sane dados dasar wewangunane punika, tan wenten malih sane lianan sane dados kanggen dasar.\n12Wenten anak sane jaga ngwangun antuk mas, perak, sesocan, kayu, padang sane tuh, wiadin sumi ring duur dasare punika.\n13Benjang pungkur ring rahina rauh Ida Hyang Yesuse, punika sami pacang sinah. Santukan Ida pacang rauh maduluran geni, tur geni punika pacang mintonin wewangunane punika, jaga muktiang kawentenanipune sane sujati.\n14Yening wewangunane punika nenten puun, anake punika pacang nampi hadiah.\n15Nanging yening wewangunanipune puun, ipun pacang pocol. Ipun newek jaga molih rahayu, sakadi anak sane luput saking wewangunan sane puun.\n16Punapike semeton nenten uning, mungguing semeton puniki perhyangan linggih Ida Sang Hyang Widi Wasa, tur Roh Idane malingga sajeroning semeton?\n17Duaning punika yen wenten anak sane nguug perhyangan linggih Ida Sang Hyang Widi Wasa, Ida sinah ngeseng anake punika. Santukan perhyangan linggih Ida Sang Hyang Widi Wasa punika suci, tur semeton sane dados perhyangan linggih Idane punika.\n18Sampunang kantos wenten anak sane ngapus deweknyane niri. Yening ring pantaran semetone wenten sane marasa deweknyane ririh manut cara ring jagate iriki, ipun patut dados anak nambet, mangdane ipun yakti dados anak sane wicaksana.\n19Santukan paindikan sane kawastanin karirihan antuk jagate puniki, paindikane punika kawastanin kanambetan ring ayun Ida Sang Hyang Widi Wasa. Sakadi sane sampun kasurat ring Cakepan Sucine: “Ida Sang Hyang Widi Wasa mungklekang anake ririh punika malantaran karirihanipune niri.”\n20Wenten malih kakecap sane tiosan ring Cakepan Sucine: “Ida Sang Panembahan wikan mungguing pepineh anake sane ririh punika tan paguna.”\n21Duaning punika sampunangja wenten anak sane nyumbungang deweknyane malantaran antuk paindikan sane prasida kakardi antuk imanusa. Santukan makasami punika sampun kapaicayang dados druen semetone.\n22Mungguing Paulus, Apolos miwah Kepas, jagate puniki, indik padem miwah urip, rahinane mangkin miwah sane pacang rauh, punika sami semeton sane nuenang.\n23Kadi asapunika taler semeton sareng sami puniki druen Ida Sang Kristus, tur Ida Sang Kristus druen Ida Sang Hyang Widi Wasa.


1 Korintus 6 (BALI)\n<< 1 Korintus 6 >>\n1Rikalaning wenten ring pantaran parasemetone sane mawicara nglawan semetonnyane, punapike semeton purun ngrereh tetepasan ring anak sane nenten nyungsung Ida Sang Hyang Widi Wasa, tur boya ring pantaran kaulan Ida Sang Hyang Widi Wasa?\n2Punapike semeton nenten uning mungguing parakaulan Ida Sang Hyang Widi Wasa punika jaga nepasin jagate puniki? Yening parasemeton sane jaga nepasin jagate puniki, punapike semeton tan mrasidayang muputang wicara sane alit punika?\n3Punapike semeton nenten uning mungguing iraga puniki pacang nepasin paramalaekat? Napi malih wicara sane biasa sane wenten ring urip iragane sane nyabran rahina.\n4Yening wenten wicara sane kadi asapunika, punapike wicarane punika jaga kaserahang ring anak sane tan madue tegak ring pasamuan?\n5Boyake indike puniki ngawinang semeton marasa kimud? Punapike ring pantaran parasemetone tan wenten anak sane wicaksana, sane mrasidayang maosang wicara sane wenten ring pantaran parasemetonnyane?\n6Nanging semeton manggayang parasemeton pasamuane mawicara ring pangadilane, tur semeton adung yen anake sane tan pracaya nepasin wicaran parasemetone.\n7Sujatinipun wentenipun wicara ring pantaran parasemetone, punika sampun dados bukti mungguing semeton nenten pisan mapituas. Boyake langkung becik, yen semeton kapekelin wiadin kabegal?\n8Nanging semeton ngraga saling pekelin miwah saling begal ring pantaran semetone.\n9Sampun janten semeton uning mungguing anake sane jaat punika nenten jaga ngrasayang kawiryan Pamrentahan Ida Sang Hyang Widi Wasa. Sampunangja ngapus ragan semetone niri! Anake sane corah, anake sane nyumbah arca-arca, anake sane demen mamitra, anake sane masanggama paturu muani,\n10anake sane demen megal, anake sane loba angkara, sane demen mapunyah-punyahan, sane demen ngae pisuna, sane demen mamaling, ipun sami tan pacang ngrasayang kawiryan Pamrentahan Ida Sang Hyang Widi Wasa.\n11Sane riin, ring pantaran parasemetone akeh sane nglaksanayang paindikan sane kadi asapunika. Nanging sane mangkin semeton sampun kasuciang saking dosa-dosan semetone, tur semeton sampun katurang ring ayun Ida Sang Hyang Widi Wasa. Malantaran kuasan Ida Hyang Yesus Kristus miwah malantaran Roh Widin iragane, semeton sampun kadameang pamantuka ring Ida Sang Hyang Widi Wasa.\n12Menawi wenten anak mabaos sapuniki: “Tiang bebas nglaksanayang saluiring paindikan.” Punika patut; nanging boya saluiring paindikan mapikenoh buat parasemeton. Tiang taler matur: “Tiang bebas nglaksanayang saluiring paindikan; nanging tiang tan pacang nyerahang dewek tiange buat jaga kapanjakang antuk saluiring paindikane punika.”\n13Wenten taler anak tiosan mabaos: “Ajeng-ajengan punika mula buat weteng, tur wetenge punika mula genah ajengan.” Punika patut. Nanging makakalih jaga kapuputang antuk Ida Sang Hyang Widi Wasa. Sikian iragane punika boyaja buat anggen matingkah sane corah, nanging buat anggen mabakti ring Ida Sang Panembahan, tur Ida Sang Panembahan matiningin sikian iragane.\n14Ida Sang Hyang Widi Wasa sampun nangiang Ida Hyang Yesus saking pantaran anake padem, Ida taler pacang nguripang iraga antuk kawisesan Idane.\n15Semeton sampun uning mungguing sikian semetone punika anggota anggan Ida Sang Kristus. Punapike dados anggota anggan Ida Sang Kristus punika kambil tur kanggen anggotan sikian anak sane dados sundel? Sampun janten nenten dados!\n16Punapike semeton tan uning mungguing siraja masanggama ngajak sundel, ipun sampun nunggal sikian ngajak sundele punika? Santukan kecaping Cakepan Sucine sapuniki: “Makadadua ento lakar nunggal dadi mawak abesik.”\n17Nanging sapasira sane nunggalang sikiannyane ring Ida Sang Panembahan, ipun nunggal ring Ida sajeroning roh.\n18Kelidangja ragan semetone saking parisolah sane kaon! Sakancaning laksana sane ngranayang manusane madosa, dosane punika nenten nempuh sikianipun. Nanging anake sane macecabulan, ipun madosa marep ring deweknyane niri.\n19Punapike semeton nenten uning, mungguing sikian semetone punika palinggih Roh Ida Sang Hyang Widi Wasa, inggih punika Roh sane sampun kapaicayang antuk Ida Sang Hyang Widi Wasa ring semeton sane malingga sajeroning semeton. Dadosipun semeton puniki nenten kantun dados druen semetone niri, nanging sampun dados druen Ida Sang Hyang Widi Wasa.\n20Santukan semeton sampun katumbas tur sampun kataur mael pisan antuk Ida Sang Hyang Widi Wasa. Punika awinannya, luihangja Ida Sang Hyang Widi Wasa antuk sikian parasemetone.\nDownload Audio MP3 (1 Korintus 6):


Efesus 4 (BALI)\n1Punika awinanipun tiang sane mapangkeng malantaran mamarekan ring Ida Sang Panembahan, kedeh mapinunas ring semeton, mangda semeton urip manut sakadi sesanan anake sane sampun kaselik antuk Ida Sang Hyang Widi Wasa.\n2Semeton patut tansah ngalap kasor, darma sadu miwah sabar. Sinahangja kapitresnan semetone malantaran saling tulungin.\n3Semeton patut pada sarat ngamanggehang patunggilan sane kapaicayang antuk Roh Ida Sang Hyang Widi Wasa, sajeroning karahayuan, sane nunggilang semeton sareng sami.\n4Semeton dados maraga tunggal, maderbe Roh tunggal miwah tunggal pangapti, esengan Ida Sang Hyang Widi Wasa ring semeton.\n5Samaliha tunggal Panembahan, tunggal kapracayan, tunggal lelukatan,\n6ma-Widi tunggal inggih punika sane dados Ajin manusane makasami, sane dados Panembahan anake makasami, sane makarya sajeroning manusane makasami miwah sane malingga sajeroning manusane makasami.\n7Iraga suang-suang sampun kicen paica manut sih pasuecan sane sampun kapastiang antuk Ida Sang Kristus Yesus.\n8Sakadi kecaping Cakepan Sucine asapuniki: “Ritatkala Ida munggah ka genahe sane maha luur Ida makta paratawanan. Ida maicayang paica ring imanusa.”\n9Sane mangkin, napike tegesne: “Rikala Ida munggah”? Punika mapiteges, mungguing pinih riin Ida tedun, inggih punika tedun ka dasar jagate.\n10Ida sane sampun tedun punika, Ida taler sane munggah ka genahe sane maha luur, sane ngungkulin akasane makasami tur buanane kabekin antuk kawisesan Idane.\n11Ida punika sane maicayang paica ring imanusa. Ida sane nyelik makudang-kudang anak kadadosang utusan, sane lianan kadadosang nabi, sane lianan malih dados juru ngortiang Orti Rahayu, wenten taler sane dados pangancang pasamuan miwah sane lianan dados guru.\n12Kadi asapunika Ida nabdabang kaulan Ida Sang Hyang Widi Wasa makasami buat nglaksanayang pakaryan sane dados ayah-ayahan anak Kristen sajeroning ngwangun anggan Ida Sang Hyang Yesus Kristus.\n13Dadosipun iraga sane sareng akeh puniki pacang katunggilang sajeroning kapracayan miwah pangresepan ngeniang ring indik Putran Ida Sang Hyang Widi Wasa. Iraga pacang dados kelih manut kasampurnan Ida Sang Kristus.\n14Iraga tan patut kantun sakadi rare, sane kaanyudang antuk ombak tur ampehang angin, inggih punika peplajahan saking anake sane ngawinang anake lianan pada paling.\n15Tungkalikanipun iraga patut kukuh bakuh sajeroning Ida Sang Kristus, sane maraga Ulu, malantaran maosang indik kapatutan sajeroning kapitresnan.\n16Sajeroning pangraksan Idane, anggotan sikiane punika katunggilang dados asiki. Dadosipun yen sabilang anggotan sikiane punika ngamargiang tetegenannyane sapatut ipun, sinah sikiane punika sayan tumbuh ngagengang tur dados kukuh bakuh sajeroning kapitresnan.\n17Sajeroning parab Ida Sang Panembahan tiang maosang miwah misekenang indike puniki ring semeton: sampunangja semeton malih urip sakadi jadma sane tan pracaya ring Widi, sane pepinehnyane tan paguna,\n18miwah pangresepannyane peteng dedet. Ipun sami tan polih duman urip, saking paican Ida Sang Hyang Widi Wasa, santukan ipun yakti-yakti belog punggung.\n19Ipun tan pisan maderbe kimud, samaliha tan wus-wusan malaksana corah saha ngulurin indriane sane cemer.\n20Boyaja kadi asapunika sane plajahin semeton ngeniang indik Ida Sang Kristus.\n21Semeton sampun seken pisan mireng indik Idane, maliha sakadi sisian Idane, semeton sampun kuruk indik kapatutan sane sajeroning Ida Hyang Yesus.\n22Punika awinanipun semeton patut ngutang kamanusane sane lawas, inggih punika sakancan laksanan semetone sane sampun-sampun, sane sampun kasengkalen antuk indriane sane paling.\n23Sehinja tungtung ati miwah pakayunan semetone mangda dados anyar.\n24Rangsukja kamanusane sane anyar, sane kakardi manut gambar Ida Sang Hyang Widi Wasa, sane kasinahang sajeroning urip sane sujati, inggih punika sadu tur suci.\n25Duaning asapunika, sampunangja semeton malih mogbog! Semeton suang-suang patut mabaos amun sujatinipun ring pantaran semetone, santukan iraga puniki dados anggotan ragan Ida Sang Kristus.\n26Yening semeton duka, sampunang kantos ngawinang semeton madosa. Samaliha sampunangja duka kantos surup surya.\n27Sampunangja icena Ratun Setane kantos polih jalaran.\n28Semeton sane demen mamaling, patut wusan mamaling tur patut ngawitin makarya mangda mrasidayang urip sakadi patutne, samaliha mrasidayang nulungin anake sane tiwas.\n29Yening mabebaosan, sampunangja ngwedalang baos sane nyakitin ati, nanging mabaosja sane maguna, kantos paindikan sane baosang semeton ngawinang becik pabuat anake sane miragiang.\n30Sampunangja ngawinang sungsut Roh Ida Sang Hyang Widi Wasa, santukan Roh Idane punika dados cihna, mungguing semeton sampun dados druen Ida Sang Hyang Widi Wasa. Roh Idane punika sane pacang ngrahayuang semeton, yening sampun rauh panemayane Ida Sang Hyang Widi Wasa mebasang semeton.\n31Dohangja ragan semetone saking sakancan pepinehe sane duleg, saking indriane sane kaon miwah saking kabramantian. Sampunang malih seneng mapisuna wiadin nyacad anak. Sampunang malih madue pakayunan geting miwah sapanunggilanipun.\n32Tungkalikanipun, semeton patut ajer miwah darma sadu, samaliha saling aksamayang, sakadi Ida Sang Hyang Widi Wasa sampun ngampurayang semeton sajeroning Ida Sang Kristus.


1 Samuel 13 (BALI)\n1Ida Sang Prabu Saul mayusa makudang-kudang warsa tatkala ida nyeneng ratu, tur rikala ida mrentah bangsa Israel kalih warsa suenipun,\n2ida nyelik prajurit tigang tali diri saking pantaran wong Israele, kalih tali diri nyarengin ida ring Mikmas lan ring pagunungan Betel, tur sane siu diri nyarengin Ida Yonatan ring Gibea wewengkon Benyamin. Wong Israel sane siosan, kaprentahang mangda sami pada budal.\n3Dane Yonatan prasida ngamademang komandan prajurit Pilistine sane wenten ring Geba, tur paindikane punika kapiragi antuk bangsa Pilistine sami. Irika Ida Sang Prabu Saul raris ngutus utusan buat nauhin wong Israele, mangda pada medal ka payudan, malantaran nyuarayang trompet ring sakuubing panegara.\n4Makasami anak Israel miragi mungguing Ida Sang Prabu Saul sampun ngamademang komandan prajurit Pilistine, sane ngawinang wong Pilistine pada gedeg ring wong Israel. Punika awinanipun wong Israele makasami pada nampi dedauhane punika tur pada medal ngiring Ida Sang Prabu Saul ring Gilgal.\n5Bangsa Pilistine tumuli mapupul jaga mayuda nglawan wong Israel. Wong Pilistine maderbe kreta perang tigang dasa tali, prajurit nunggang kuda wenten nem tali, miwah prajurit sane mamargi, akehipun tan bina sakadi biase ring tepin segarane. Ipun raris mamargi tur ngwangun kemahnyane ring Mikmas sane wenten ring dangin Bet-Awene.\n6Sasampune punika ipun raris mangseh sahasa ngebug wong Israele kantos ngawinang wong Israele pada sambrag pablesat. Wenten sane mengkeb ring gua-guane, ring bangbange, ring selagan batune, ring gooke miwah ring semere.\n7Sane tiosan wenten sane malaib megat Tukad Yordane raris rauh ring daerah Gad lan Gilead. Nanging Ida Sang Prabu Saul kantun ring Gilgal kasarengin antuk wadua balane sane pada jejeh ngetor kabatek antuk ajerihipune.\n8Ida Sang Prabu Saul nyantosang Dane Samuel irika kantos pitung rahina suenipun, manut sakadi pangandikan danene. Nanging Dane Samuel durung taler rauh ring Gilgal. Punika awinan wadua balane ngawitin pada nilar Ida Sang Prabu Saul.\n9Irika Ida Sang Prabu Saul raris ngandika asapuniki: “Aba mai aturan maborbor muah aturan karahayuane ento.” Ida tumuli ngaturang aturan sane maborbor punika.\n10Wau pisan ida wusan ngaturang aturane punika, Dane Samuel raris rauh. Ida Sang Prabu Saul raris medal mendakin dane tur nyapa dane.\n11Nanging Dane Samuel mabaos kadi asapuniki: “Napi sane sampun kardi idewa puniki?” Pasaur Ida Sang Prabu Saul sapuniki: “Rakyate sami sampun pablesat nilarin tiang, samaliha guru nenten rauh manut sakadi pangandikan gurune. Sajeroning punika wong Pilistine sami pada sregep mapunduh ring Mikmas.\n12Kamanah antuk tiang nentenja malih amunapi suenipun bangsa Pilistine ngebug tiang iriki ring Gilgal tur tiang durung matur piuning ring Ida Sang Hyang Widi Wasa. Punika awinanipun tiang raris purun ngaturang aturane punika.”\n13Dane Samuel raris mabaos ring Ida Sang Prabu Saul sapuniki: “Nambet pisan laksanan idewane. Idewa sampun nenten ngiringang titah Ida Sang Hyang Widi Wasa, Widin idewane, sane sampun kapituduhang ring idewa. Sujatinipun Ida Sang Hyang Widi Wasa jaga ngamanggehang idewa miwah parisentanan idewane dados ratun wong Israel salawas-lawasnya, yening idewa subakti ring Ida.\n14Nanging sane mangkin, karaton idewane nenten jaga langgeng. Ida Sang Hyang Widi Wasa jaga nyelik satunggaling anak sane arsayang Ida, jaga katetepang dados pamrentah kaulan Idane, santukan idewa nenten ngiringang sapatitah Idane.”\n15Sasampune punika Dane Samuel raris kesah saking Gilgal tur ngrarisang pamargin danene. Rakyate sane tiosan ngiringang Ida Sang Prabu Saul lunga maranin prajurit idane. Ida lunga saking Gilgal ka Gibea ring wewidangan Benyamine. Irika ida nureksain pasukan idane, wenten sawatara tigang atak diri akehipun.\n16Ida Sang Prabu Saul miwah Ida Yonatan, okan idane, kadi asapunika taler parawadua balane sane ngiringang ida raris masandekan ring Geba wewengkon Benyamine, tur parawong Pilistine ngwangun kemahnyane ring Mikmas.\n17Parawadua balan wong Pilistine ngepah barisannyane dados tigang pasukan. Sane apasukan ngungsi ka Opra ring wewidangan Sual.\n18Pasukan sane kaping kalih ngungsi ka Bet-Horon, tur pasukan sane tiosan ngungsi ka tepi siring sane marepan klawan Lebak Seboime miwah tegal melakange.\n19Ring tanah Israel nenten wenten pande besi angan asiki, santukan wong Pilistine nenten lila yen wong Israele makarya pedang miwah tumbak.\n20Yening wenten anak Israel jaga nyangih wiadin mentengin besi pangigi, blakas, kapak miwah aritnyane, ipun patut masuang ring wong Pilistine.\n21Yening wong Israele mentengin pangigi miwah blakas, ipun patut naur antuk jinah perak abidang, tur yening mentengin kapak miwah kejen patut naur kalih bidang jinah perak.\n22Punika awinanipun daweg yudane punika nenten wenten asiki kewanten pedang wiadin tumbak ring pantaran wadua balane sane ngiringang Ida Sang Prabu Saul miwah Ida Yonatan. Wantah Ida Sang Prabu Saul miwah Ida Yonatan, okan idane, sane makta pedang miwah tumbak.\n23Wong Pilistin raris ngutus prajurit apasukan buat nyaga margine ring Mikmas.